CELEX: 52012PC0575
Language: lt
Date: 2012-10-05
Title: Pasiūlymas TARYBOS SPRENDIMAS dėl Europos Sąjungos pozicijos per derybas Tarptautinėje džiuto tyrimų grupėje dėl naujų įgaliojimų po 2014 m.

|
			
		
		
		52012PC0575
		
			Pasiūlymas TARYBOS SPRENDIMAS dėl Europos Sąjungos pozicijos per derybas Tarptautinėje džiuto tyrimų grupėje dėl naujų įgaliojimų po 2014 m. /* COM/2012/0575 final - 2012/0277 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Tarptautinė džiuto tyrimų grupė
(TDTG) įsteigta globojant Jungtinių Tautų prekybos ir
plėtros konferencijai (UNCTAD) ir pradėjo veikti 2002 m. TDTG
įsteigimui Europos Bendrija pritarė 2002 m. balandžio 15 d.
Tarybos sprendimu 2002/312/EB[1].
TDTG – tarpvyriausybinė įstaiga, kuriai pavesta atlikti
tarptautinės biržos prekių valdybos džiuto, kenafo ir giminingų
pluoštų srityje funkciją. Ji įgaliota skatinti tvarią
pasaulinio džiuto sektoriaus plėtrą, suteikiant svarbų
vaidmenį privačiajam sektoriui ir daugiausia dėmesio skiriant
naujų naudojimo būdų nustatymui, pateikimui į rinką ir
skurdo mažinimui. 
Kadangi dabartinio susitarimo įgaliojimai
nustoja galioti 2014 m. balandžio mėn., 2011 ir 2012 m. TDTG
tarybos posėdžiuose svarstytas jų atnaujinimo per derybas dėl
naujų TDTG įgaliojimų klausimas. Šiuo klausimu vėl bus
diskutuojama kitame TDTG posėdyje, kuris įvyks 2012 m.
lapkričio mėn., ir jame turėtų būti priimtas oficialus
sprendimas dėl derybų, kurias globotų UNCTAD, pradžios. 
Komisijos nuomone, dabartinės ir
tikėtinos būsimos formos TDTG nauda ES nėra labai didelė.
Remiantis prekybos rodikliais, ES importuojamų džiuto ir kenafo
produktų vertė kasmet siekia apie 80 mln. EUR. Be to, TDTG
neatlieka rinkos analizės ir neteikia prekybos statistinių
duomenų, nes ji visapusiškai vadovaujasi Maisto ir žemės ūkio
organizacijos (FAO) Tarpvyriausybinės džiuto reikalų grupės
teikiamais duomenimis. Nors privačiajam sektoriui TDTG atstovauja apie 150
įmonių, tik trys iš jų yra ES įmonės. 
Vertinant vystymosi politikos aspektą,
TDTG yra įgaliota mažinti skurdą – tai atitinka ES vystymosi tikslus.
Vis dėlto 2010 m. atlikus nepriklausomą tyrimą nustatyta,
kad 15 vystymosi projektų, kuriuos per pastaruosius 10 metų
pradėjo vykdyti TDTG, poveikis mažinant skurdą buvo nedidelis.
Todėl, Komisijos nuomone, ES geresnių skurdo mažinimo rezultatų
gali pasiekti vykdydama savo dvišales programas (pvz., Bangladeše ir Indijoje,
kuriose pagaminama 96 proc. džiuto), o ne remdama TDTG darbą.
Pagrindinė TDTG problema – menkas
atstovavimas. Po to, kai 2010 m. iš TDTG pasitraukė Šveicarija, jos
narės tėra Indija, Bangladešas ir ES bei 27 jos valstybės
narės. Marokas, kuris buvo susidomėjęs galimybe prisijungti prie
TDTG, po neseniai įvykusių naujos vyriausybės rinkimų
delsia tai padaryti. Kitos svarbios importuojančios šalys, kaip antai JAV,
Kanada ir Turkija, nėra TDTG narės. Todėl TDTG būtų
galima laikyti regionine, o ne tarptautine organizacija. 
Atsižvelgdama į šias aplinkybes Komisija
rekomenduoja nepradėti derybų dėl TDTG įgaliojimų
atnaujinimo. 
Siekdama toliau remti džiuto sektorių,
Komisija rekomenduoja dėmesį sutelkti į veikiančią
Tarpvyriausybinę džiuto, kenafo ir giminingų pluoštų
reikalų grupę, kurią valdo FAO, siekiant šią grupę
pertvarkyti į tarptautinę biržos prekių valdybą.
Pagrindinės priežastys:
·                        
komunikate „Žemės ūkio prekių
grandys, priklausomybė ir skurdas“[2]
Komisija laikosi nuomonės, kad vertės grandinės metodas yra
ypač svarbus siekiant užtikrinti smulkių ūkininkų
dalyvavimą ir didinti jų pajamas. Nuo 2005 m. FAO Prekių ir
prekybos skyrius kaupia įvairias žinias apie vertės grandinės
metodą ir jas jau taiko kitoms prekėms, pavyzdžiui, tvirtiems
plaušams.
·                        
Kadangi FAO jau yra atsakinga už
Tarpvyriausybinę tvirtų plaušų reikalų grupę[3], ji galėtų lengvai
pasinaudoti džiuto ir tvirtų plaušų panašumais ir sąveika. 
·                        
Jeigu TDTG būtų panaikinta,
Tarpvyriausybinei džiuto reikalų grupei galėtų būti
suteiktas tarptautinės prekių valdybos statusas. Suteikus šį
statusą jai būtų patikėta inicijuoti ir stebėti
projektus ir pritraukti daug išteklių ne tik iš Bendrojo biržos
prekių fondo, bet ir iš FAO narių bei kitų paramos
teikėjų. 
·                        
Kalbant apie dalyvavimą,
tarpvyriausybinių grupių narėmis gali tapti visos JT
priklausančios valstybės ir tam nereikia ilgo ratifikavimo proceso.
Be to, paaiškėjo, kad pavedus tarpvyriausybinei grupei vykdyti vystymosi projektus,
poveikis grupės darbui ir besivystančių šalių dalyvavimui
yra didesnis.
·                        
Pagrindiniai FAO tikslai – mažinti skurdą ir
didinti apsirūpinimo maistu saugumą. Atsižvelgiant į tai, kad
FAO turi daug tiek vyriausybių konsultavimo ir politikos analizės bei
rengimo patirties, tiek patirties, įgytos vietos lygiu, visų pirma
dirbant su smulkiaisiais ūkininkais ir verslininkais, ji galėtų
tinkamai įgyvendinti skurdo mažinimo politiką ir užtikrinti, kad
nepasiturinčių bendruomenių interesai būtų
įtraukti į nacionalinę politiką. Būdama FAO nare ES
gali tinkamai užtikrinti, kad į jos tikslus būtų tinkamai
atsižvelgta.
2.           Pasiūlymo srityje galiojančios
nuostatos
Bendrija 2002 m. balandžio 15 d.
Tarybos sprendimu 2002/312/EB patvirtino Susitarimą, kuriuo
įsteigiama Tarptautinė džiuto tyrimų grupė.
3.           Konsultacijų su suinteresuotosiomis
šalimis ir poveikio vertinimo rezultatai
2012 m. birželio 14 d. Tarybos
Prekių darbo grupėje (PROBA) valstybės narės pritarė
sprendimui nepradėti derybų dėl TDTG įgaliojimų
atnaujinimo.
4.           Teisiniai pasiūlymo aspektai
·                        
Teisinis pagrindas
Sutarties dėl Europos Sąjungos
veikimo 207 straipsnio 3 ir 4 dalys ir 218 straipsnio
9 dalis.
·                        
Subsidiarumas
Pasiūlymas priklauso išimtinei
kompetencijai.
·                        
Proporcingumas
Netaikoma.
·                        
Pasirinkta priemonė
Siūloma priemonė – Tarybos
sprendimas.
5.           Poveikis biudžetui
Kasmet TDTG administraciniam biudžetui
skiriama 310 000 EUR (2012 m. liepos mėn.). Dėl dalyvavimo
FAO tarpvyriausybinėje džiuto reikalų grupėje nebus jokio
finansinio poveikio, nes einamosios FAO tarpvyriausybinės darbo
grupės išlaidos dengiamos iš įprastinio FAO biudžeto. Taigi ES
sutaupys 310 000 EUR.
Išvada
Atsižvelgdama į tai, kas išdėstyta,
Komisija siūlo Tarybai Europos Sąjungos vardu užimti toliau
nurodytą poziciją ir atitinkamai įgalioti Komisiją
nepradėti derybų dėl TDTG įgaliojimų atnaujinimo.
2012/0277 (NLE)
Pasiūlymas
TARYBOS SPRENDIMAS
dėl Europos Sąjungos pozicijos per
derybas Tarptautinėje džiuto tyrimų grupėje dėl naujų
įgaliojimų po 2014 m.
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 207 straipsnio 3 ir 4 dalis
kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2001 m. Susitarimą,
kuriuo nustatomi Tarptautinės džiuto tyrimų grupės
įgaliojimai, Europos bendrija patvirtino 2002 m. balandžio 15 d.
Tarybos sprendimu 2002/312/EB[4];
(2)       dabartiniai įgaliojimai
nustoja galioti 2014 m. balandžio 30 d., o derybų dėl
šių įgaliojimų atnaujinimo pradėjimo klausimas bus
svarstomas Tarptautinės džiuto tyrimų grupės tarybos 15-os
sesijoje, įvyksiančioje 2012 m. lapkričio mėn.;
(3)       minėto susitarimo
atnaujinimas neatitinka Sąjungos interesų,
PRIĖMĖ ŠĮ
SPRENDIMĄ: 
1 straipsnis
Tarptautinėje džiuto tyrimų
grupėje Sąjunga laikosi pozicijos balsuoti prieš derybų dėl
įgaliojimų atnaujinimo po 2014 m. pradėjimą.
2 straipsnis
Komisija įgaliojama laikytis šios
pozicijos Tarptautinės džiuto tyrimų grupės tarybos
posėdžiuose.
3 straipsnis
Šis sprendimas įsigalioja jo
priėmimo dieną.
Priimta Briuselyje 
                                                                       Tarybos
vardu
                                                                       Pirmininkas
[1]               OL L 112, 2002 4 27, p. 34.
[2]               COM(2004) 89.
[3]               Tarpvyriausybinei tvirtų plaušų reikalų
grupei suteiktas tarptautinės prekių valdybos statusas, nes nėra
tarptautinės organizacijos, kuri spręstų su šia biržos preke
susijusius klausimus.
[4]               OL L 112, 2002 4 27, p. 34.